User:Gylfi freyr

Gylfi Gröndal hóf kornungur feril sinn sem ljóðskáld. Magnús Ásgeirsson valdi kvæði eftir hann átján ára gamlan í hina frægu bók Ljóð ungra skálda 1954 og Kristján Karlsson í Árbók skálda 1956. Gylfi hefur gefið út sjö ljóðabækur en kunnastur er hann fyrir ævisögur sínar sem orðnar eru rúmlega tuttugu og hafa hlotið mjög góðar viðtökur.

Hann hefur til dæmis skrifað ævisögur þriggja fyrstu forseta íslenska lýðveldisins; Sveins Björnssonar, Ásgeirs Ásgeirssonar og Kristjáns Eldjárns. Sjö af bókum hans fjalla um ævi kvenna, einkum þeirra sem voru á undan sinni samtíð í jafnréttismálum, og víða í ævisögum hans er mannlífi og atvinnuháttum lýst á listrænan hátt. Bók Gylfa um Þorvald í Síld og fisk varð einnig metsölubók eins og svo margar af ævisögum hans. Í kjölfar hennar var haldin afar fjölsótt sýning í Gerðarsafni á verkum úr hinu dýrmæta listaverkasafni Þorvalds sem Guðbergur Bergsson rithöfundur valdi.

Fyrra bindi bókarinnar Steinn Steinarr: Leit að ævi skálds kom út árið 2000 og varð mest selda ævisagan það árið og var tilnefnd til Íslensku bókmenntaverðlaunanna.

Gylfi var blaðamaður og ritstjóri um þrjátíu ára skeið samhliða ritstörfunum en hefur helgað sig þeim eingöngu síðustu árin. Einnig hefur hann unnið mikið fyrir Ríkisútvarpið og gert ítarlega heimildaþætti um mörg af helstu skáldum tuttugustu aldar.